# **Vant Mangfoldsprisen for Møre og Romsdal**

**Ekornes AS og Martin Walderhaug EFTF AS vant den regionale Mangfoldsprisen for Møre og Romsdal.** **Juryen roser vinnerne for sitt bevisste arbeid med å utnytte potensialet i mangfold – til gode både for virksomheten og ansatte med flerkulturell bakgrunn.**

Mangfoldsprisen deles ut til virksomheter som har utmerket seg ved fremragende bruk av innvandreres kompetanse. Ekornes AS vant i kategorien store og mellomstore virksomheter.

 – På fabrikken i Sykkylven er det ansatte fra over 30 nasjoner, og det arbeides systematisk og metodisk godt med integrering av arbeidstakere fra forskjellige kulturer og land. Det er juryens inntrykk at en av Ekornes’ suksessfaktorer er nettopp det store mangfoldet i arbeidsstokken, med en ledelse som ser verdien av etnisk mangfold, som basis for en norsk eksportchampion, sier juryleder for Møre og Romsdal og Trøndelag, May-Britt Roald fra Kompetanse- og næringsavdelingen i Møre og Romsdal fylkeskommune.

**Løfter de ansatte og skaper vekst**

Martin Walderhaug EFTF AS stakk av med seieren i kategorien for små virksomheter. De fikk spesielt ros for å utnytte de ansattes kunnskaper i kjernevirksomheten, som for eksempel kompetanse på forskjellige språk.

- Halvparten av staben ved Martin Walderhaug EFTF har flerkulturell bakgrunn, og virksomheten er opptatt av å speile kundegrunnlaget i de ansatte. Ledelsen er beundringsverdig dyktige til å løfte og hjelpe de ansatte til å bruke sine kunnskaper og til å videreutvikle seg – gjerne ut av bedriften og inn i andre yrker. En virkelig solskinnshistorie, sier jurylederen.

**Mangfold lønner seg**

Mangfoldsprisen er statens utmerkelse for fremragende bruk av kompetanse i arbeidslivet. Prisen skal løfte frem suksesshistorier, inspirere arbeidsgivere og skape større bevissthet om verdien av et mangfoldig arbeidsliv. Libe Rieber-Mohn, direktør for Integrerings- og mangfoldsdirektoratet (IMDi), mener prisen også er viktig fordi innvandrere har en vedvarende lavere jobbsikkerhet og sysselsettingsgrad sammenlignet med den øvrige befolkningen.

- Etnisk mangfold skaper et mer bærekraftig samfunn. Når vi ser og utnytter potensialet innvandrere sitter på, vil det styrke norsk arbeidsliv. Dette gjelder både for innovasjon, kompetanse og lønnsomhet, sier Rieber-Mohn.

**Regionale og nasjonale prisutdelinger**

Det er IMDi og Kunnskapsdepartementet som deler ut Mangfoldsprisen. I disse dager deles den ut til 22 vinnere i 11 fylker, i to kategorier: én for små virksomheter, og én for mellomstore og store virksomheter. Begge vinnerne i Møre og Romsdal skal nå konkurrere på nasjonalt nivå mot tilsvarende vinnere fra alle fylker.

Det er en nasjonal jury som avgjør hvilke virksomheter som til slutt vinner gull, sølv og bronse i hver kategori, i tillegg til «Årets mangfoldsvirksomhet». Sistnevnte deles ut til én av de to gullvinnerne. De nasjonale prisene deles ut av kunnskaps- og integreringsministeren på IMDis årskonferanse den 19. november.

Martin Walderhaug EFTF AS får utdelt prisen torsdag 9. september kl. 9.00, digitalt i Teams.

Kontaktopplysninger:

Daglig leder Marianne Walderhaug

Tlf. 480 58 288

marianne@bakerwalderhaug.no

MARTIN WALDERHAUG EFTF AS

Tollbugata 6

Skansekaia

6002 ÅLESUND

Ekornes AS får utdelt prisen torsdag 9. september kl. 13.00, digitalt i Teams.

Kontaktopplysninger:

Konsernsjef Roger Lunde

Executive Assistant Line Simensen

line.simensen@ekornes.com

909 80 829

Ekornes AS

Industriveien 1

6222 IKORNES